**Reģistrētā bezdarba prognoze 2025.gadam**

**(13/01/2025)**

Latvijā joprojām ir salīdzinoši augsts ekonomiskās aktivitātes līmenis (83,6% 2024. gada 3.cet., 20-64 gadi), pieaug nodarbinātības līmenis (77,6% 2024. gada 3.cet., 20-64 gadi)[[1]](#footnote-1) un attiecīgi arī 2025. gadā, neskatoties uz globālās ekonomikas izaugsmes vājināšanos, kopumā netiek prognozētas būtiskas bezdarba situācijas izmaiņas:

1. **Eiropas Komisijas** prognoze[[2]](#footnote-2) bezdarba līmenim (CSP Darbaspēka apsekojumā iegūstamie dati) Latvijai 2025. gadam ir 6,7%, tāds pats kā bija prognozēts 2024. gadā (2024. gada novembrī saskaņā ar CSP datiem bezdarba līmenis bija 6,6%[[3]](#footnote-3)). Paredzams, ka 2025. gadā ekonomiskā aktivitāte varētu palikt tādā pašā līmenī kā 2024. gadā vai nedaudz pieaugt, arī brīvo darba vietu skaits 2024. gadā, salīdzinājumā ar 2023. gadu, būtiski nemainījās[[4]](#footnote-4), līdz ar to sagaidāms, ka 2025. gadā turpinās pieaugt darbaspēka trūkums un attiecīgi palielināsies darbaspēka pieprasījums darbaspēka novecošanās dēļ. 2026. gadā, atbilstoši prognozei, bezdarba līmenis varētu samazināties par 0,2 procentpunktiem, līdz 6,5 %.
2. **OECD** prognoze[[5]](#footnote-5) bezdarba līmenim (CSP Darbaspēka apsekojumā iegūstamie dati) 2025. gadam ir 6,6%, kas ir par 0,1 procentpunktu vairāk kā tika prognozēts 2024. gadam.
3. **Latvijas Bankas** eksperti 2025. gadā salīdzinājumā ar 2024. gadu prognozē bezdarba līmeņa samazinājumu par 0,3 procentpunktiem un attiecīgi tas varētu būt 6,8 %, kā arī pakāpenisku samazinājumu turpmākajos gados (līdz 6,5% 2026. gadā).[[6]](#footnote-6) Latvijas Bankas eksperti norāda uz vājo ekonomisko aktivitāti vairākām iedzīvotāju grupām (piemēram, jaunieši, kas mācās un mācību laikā paliek ekonomiski neaktīvi), kā arī darbaspēka izmaksu spiedienu privātā sektora uzņēmējiem. Par to netieši liecina tas, ka mazāk uzņēmēju uzskata darbaspēka trūkumu par galveno ražošanas ierobežojošo faktoru. Konkurētspējas pasliktinājuma dēļ uzņēmumiem saruks iespējas palielināt darba vietu skaitu. Lai gan sabiedriskajā sektorā, īpaši veselības nozarē, nodarbināto skaits turpināja pieaugt, šo tendenci turpmāk ierobežos valsts budžeta iespējas.[[7]](#footnote-7)
4. **Ekonomikas ministrija** prognozē, ka bezdarba līmenis turpinās pakāpeniski samazināties un 2025. gadā varētu būt 6,4 %, savukārt iepriekšējā 2024. gadā varētu veidot 6,5 %.[[8]](#footnote-8) Latvijas ekonomikas noturība pret ārējiem šokiem iepriekšējos gados ir ievērojami nostiprinājusies, tādejādi sankciju un eksporta tirgus sašaurināšanās tiešā ietekme uz Latvijas darba tirgu sagaidāma ierobežota.
5. **Finanšu ministrija** prognozē, ka 2024. gadā bezdarba līmenis varētu būt 6,7 % un 2025. gadā samazināties līdz 6,3 %.[[9]](#footnote-9) Finanšu ministrijas eksperti norāda uz ekonomiskās izaugsmes sabremzēšanos un darbspējas vecuma iedzīvotāju skaita samazinājumu, kas pašreiz ietekmē darba tirgu. Nākamajos gados gaidāms, ka bezdarba līmenis līdz ar straujāku ekonomikas izaugsmes atjaunošanos atsāks pazemināties, ko ietekmēs arī demogrāfiskā situācija un mazāks darbspējas vecuma iedzīvotāju skaits, bet nodarbināto skaits saglabāsies stabils. [[10]](#footnote-10)

Ņemot vērā iepriekš minēto informāciju, bezdarba līmenis 2025. gadā (atbilstoši Darbaspēka apsekojuma metodikai) varētu būt robežās no 6,3% līdz 6,8%.

Atbilstoši Nodarbinātības valsts aģentūras (turpmāk – NVA) datiem, 2024. gadā vidējais reģistrētā bezdarba līmenis (mēnešu griezumā) bija 5,3%, savukārt vidējais reģistrēto bezdarbnieku skaits – 47 187 personas. Vidējais reģistrētā bezdarba līmenis (saskaņā ar Labklājības ministrijas datiem) 2025. gadā tiek prognozēts 4,9% apmērā (vidēji 44 tūkstoši bezdarbnieku).

2024. gadā NVA pavisam tika reģistrētas 89 216 vakances, kas bija par 1 886 vakancēm jeb par 2,2% vairāk kā 2023. gadā. Paredzams, ka 2025. gadā no jauna pieteikto vakanču skaits varētu pieaugt, ja, atbilstoši Finanšu ministrijas prognozēm, ekonomiskā aktivitāte turpinās pakāpeniski pieaugt.

Pavisam 2024. gada laikā reģistrētā bezdarbnieka statusu NVA ieguva 92 426 personas (ienākošā plūsma), savukārt statusu zaudēja 96 640 personas (izejošā plūsma) - 56,6% iekārtojās darbā, 28,9% nepildīja pienākumus, 12,4% bija cits iemesls, savukārt 2,1% sasniedza pensijas vecumu. Līdzīga situācija bija arī 2023. gadā, kad ienākošā plūsma bija 93 181 personas un izejošā plūsma bija 96 632 personas. Arī 2025. gadā prognozējams, ka ienākošā un izejošā plūsma varētu būt līdzīga kā iepriekšējā gadā.

2024. gada laikā kopumā darbā iekārtojās 54 664 reģistrētie bezdarbnieki, savukārt 2023. gada laikā darbā bija iekārtojušies 54 539 bezdarbnieki. 2025. gadā darbā iekārtojušos bezdarbnieku skaits varētu sasniegt 53 000.

Arī 2025. gadā tiek turpināts atbalsts Ukrainas civiliedzīvotājiem un nodarbinātības un pašnodarbinātības uzsākšanas pabalsta izmaksa pēc faktiskās darbā iekārtošanās. No 2022. gada 7. marta līdz 2024. gada beigām NVA tika reģistrēti 31 677 Ukrainas civiliedzīvotāji, no kuriem 10 297 piešķirts bezdarbnieka statuss, 4 462 personas iesaistījušās aktīvajos nodarbinātības pasākumos, 16 397 personām izmaksāts nodarbinātības vai pašnodarbinātības uzsākšanas pabalsts.

2025. gadā tiks turpināta NVA aktīvās darba tirgus politikas pasākumu īstenošana, pielāgojot tos izmaiņām tautsaimniecībā un vienlaikus arī palīdzot bezdarbniekiem pārvarēt tos šķēršļus, kas kavē iesaisti darba tirgū, kā arī sniedzot atbalstu darba devējiem, kuriem nepieciešams papildu darbaspēks.

Reģistrētā bezdarba prognoze tiek pārskatīta un precizēta atkarībā no situācijas attīstības tautsaimniecībā, ārējiem apstākļiem un to ietekmes uz darba tirgu.

1. <https://ec.europa.eu/eurostat/databrowser/view/lfsi_emp_q__custom_14951194/default/table?lang=en> [↑](#footnote-ref-1)
2. <https://economy-finance.ec.europa.eu/economic-surveillance-eu-economies/latvia/economic-forecast-latvia_en> [↑](#footnote-ref-2)
3. <https://data.stat.gov.lv/pxweb/lv/OSP_PUB/START__EMP__NBBA__NBBB/NBB150m/table/tableViewLayout1/> [↑](#footnote-ref-3)
4. <https://data.stat.gov.lv/pxweb/lv/OSP_PUB/START__EMP__DV__DVB/DVB010c/table/tableViewLayout1/> [↑](#footnote-ref-4)
5. 5 <https://data.oecd.org/unemp/unemployment-rate-forecast.htm> [↑](#footnote-ref-5)
6. <https://www.bank.lv/darbibas-jomas/monetaras-politikas-istenosana/prognozes> [↑](#footnote-ref-6)
7. [https://datnes.latvijasbanka.lv/MPP/MPP\_2024\_oktobris.pdf?\_gl=1\*19zq21w\*\_ga\*MTkxOTkyNzU3Mi4xNzM2NzU2Mzg0\*\_ga\_F8V1V8BEFY\*MTczNjc1NjM4NC4xLjEuMTczNjc1NjY4OS4xLjAuMA](https://datnes.latvijasbanka.lv/MPP/MPP_2024_oktobris.pdf?_gl=1*19zq21w*_ga*MTkxOTkyNzU3Mi4xNzM2NzU2Mzg0*_ga_F8V1V8BEFY*MTczNjc1NjM4NC4xLjEuMTczNjc1NjY4OS4xLjAuMA).. [↑](#footnote-ref-7)
8. <https://prognozes.em.gov.lv/lv> [↑](#footnote-ref-8)
9. <https://www.fm.gov.lv/lv/tautsaimniecibas-un-budzeta-izpildes-analize> [↑](#footnote-ref-9)
10. <https://www.fm.gov.lv/lv/jaunums/fm-bezdarba-limenis-tresaja-ceturksni-nedaudz-augstaks-neka-pirms-gada> [↑](#footnote-ref-10)